# TEHNIČKE UPUTE ZA POPUNJAVANJE PODATAKA U REGISTRU PRORAČUNSKIH I IZVANPRORAČUNSKIH KORISNIKA

Uspostavom Registra proračunskih i izvanproračunskih korisnika (dalje u tekstu: Registar) u okviru nove aplikacije *Financijsko izvještavanje u sustavu proračuna i Registar proračunskih i izvanproračunskih korisnika (RKPFI)* (dalje u tekstu: aplikacija RKPFI) jedinicama lokalne i područne (regionalne) samouprave, proračunskim i izvanproračunskim korisnicima bit će omogućeno izravno upravljanje podacima iz Registra bez uporabe papirnatih obrazaca i bez posredstva Financijske agencije – FINA-e koja je do kraja 2021. u ime i za račun Ministarstva financija vodila Registar.

U daljnjem tekstu daju se detaljnije informacije vezano uz upis, promjene i brisanje iz Registra.

# Upis u Registar proračunskih i izvanproračunskih korisnika

Podaci o proračunskim i izvanproračunskim korisnicima državnog proračuna i proračunskim i izvanproračunskim korisnicima jedinica lokalne i područne (regionalne) samouprave upisuju se u Registar u aplikaciju u formi obrasca RKP.

U aplikaciju RKPFI zahtjev za upis novog proračunskog korisnika unosit će nadležni razdjel odnosno jedinica lokalne i područne (regionalne) samouprave (dalje u tekstu: JLP(R)S). Zahtjev za upis novog izvanproračunskog korisnika kao i upis novog ministarstva/središnjeg državnog ureda unosit će Ministarstvo financija.

Suglasnost za upis u Registar daje Ministarstvo financija.

Razdjeli državnog proračuna i JLP(R)S prilikom dostave zahtjeva za upis novog proračunskog korisnika iz svoje nadležnosti dužni su voditi računa o tome s kojim datumom se proračunski korisnik upisuje u Registar. Naime, datum upisa u Registar bit će automatski povezan s predajom financijskih izvještaja gdje će ovisno o datumu upisa pojedini korisnik biti obveznik predaje izvještaja za određeno izvještajno razdoblje. Primjerice, ako se zahtjev za upisom podnese s danom 15. ožujka i Ministarstvo financija izda suglasnost na upis u Registar, taj korisnik obvezan je podnijeti financijske izvještaje koji se predaju za prvo tromjesečje, odnosno od 1. siječnja do 31. ožujka, tj. od početka s radom u toj godini do 31. ožujka.

**RKP BROJ**

RKP broj dodjeljuje se pri upisu u Registar nakon predaje obrasca RKP kroz aplikaciju. Sastoji se od tekućeg broja upisa po redoslijedu te jednoznamenkastoga kontrolnog broja koji se određuje međunarodnom normom ISO 7064 »Modul 11, 10«. Taj je redni broj nepromjenjiv i neponovljiv.

**PODACI O KORISNIKU**

***1. Naziv korisnika***

Upisuje se točan naziv proračunskog i izvanproračunskog korisnika državnog proračuna, JLP(R)S i proračunskog i izvanproračunskog korisnika JLP(R)S iz propisa, rješenja ili drugoga odgovarajućeg akta ili iz Sudskog registra Ministarstva pravosuđa i uprave. Naziv subjekta ne smije biti različit od onog navedenog u propisu, rješenju/aktu ili Sudskom registru. Svi subjekti upisani u Registar proračunskih i izvanproračunskih korisnika dužni su pravovremeno izmijeniti podatak o nazivu ako do istog dođe.

***2. Osobni identifikacijski broj***

Upisuje se osobni identifikacijski broj kojeg je proračunskom i izvanproračunskom korisniku državnog proračuna, JLP(R)S i proračunskom i izvanproračunskom korisniku JLP(R)S, sukladno Zakonu o osobnom identifikacijskom broju (Narodne novine, br. 60/08), dodijelilo Ministarstvo financija – Porezna uprava. Upisuje se jedanaest (11) znamenki od kojih je posljednja znamenka kontrolni broj.

***3. Matični broj***

Upisuje se matični broj iz Obavijesti o razvrstavanju poslovnog subjekta prema NKD-u Državnog zavoda za statistiku. Upisuje se najviše osam (8) znamenki od kojih je posljednja znamenka kontrolni broj utvrđen po »Modulu 11«.

***4. Adresa sjedišta***

Upisuje se naziv sjedišta proračunskog i izvanproračunskog korisnika državnog proračuna, JLP(R)S i proračunskog i izvanproračunskog korisnika JLP(R)S: ulica i broj.

***5. Poštanski broj***

Upisuje se poštanski broj sjedišta proračunskog i izvanproračunskog korisnika državnog proračuna, JLP(R)S i proračunskog i izvanproračunskog korisnika proračuna JLP(R)S iz popisa poštanskih brojeva (pet znamenki).

***6. Mjesto***

Upisuje se naziv mjesta/grada prema sjedištu proračunskog i izvanproračunskog korisnika državnog proračuna, JLP(R)S i proračunskog i izvanproračunskog korisnika proračuna JLP(R)S.

***7. Šifra djelatnosti NKD2007***

Upisuje se brojčana oznaka podrazreda djelatnosti iz Obavijesti o razvrstavanju poslovnog subjekta prema NKD-u 2007 Državnog zavoda za statistiku.

***8. ESA 2010 Sektorska klasifikacija institucionalnih jedinica***

Upisuje se brojčana oznaka šifre sektora sukladno Sektorskoj klasifikaciji institucionalnih jedinica. Institucionalne jedinice u Republici Hrvatskoj klasificiraju se u sektore i podsektore sukladno europskoj regulativi u svrhu izrade službene statistike. Europski sustav nacionalnih i regionalnih računa ESA 2010 je najnoviji računovodstveni okvir za postizanje međunarodne usklađenosti nacionalnih računa koji, među ostalim, propisuje metodologiju za razvrstavanje institucionalnih jedinica u sektore i podsektore.

Podatak o šifri sektora sukladno Sektorskoj klasifikaciji institucionalnih jedinica može se pronaći na stranici Državnog zavoda za statistiku <https://www.dzs.hr/app/sektorizacija/> gdje je kod pretrage dovoljno unijeti OIB ili matični broj subjekta.

***9. Račun - IBAN***

Upisuje se račun za redovno poslovanje. IBAN konstrukcija računa sastoji se od 21 alfanumeričkog znaka i unosi se bez razmaka i crtica između brojeva. Proračunski i izvanproračunski korisnici državnog proračuna i proračunski i izvanproračunski korisnici JLP(R)S koji nemaju račune za redovno poslovanje upisuju račun nadležnog proračuna.

***10. Statistička oznaka grada/općine i Statistička oznaka županije***

Statistička oznaka grada/općine dodjeljuje se prema nazivu grada/općine, a statistička oznaka županije dodjeljuje se prema nazivu (pripadnosti) grada/općine.

***11. Osoba za kontakt***

Upisuje se ime i prezime osobe određene za davanje informacija o subjektu upisanom u Registar.

***12. Telefon***

Upisuje se telefonski broj osobe određene za davanje informacija o subjektu upisanom u Registar.

***13. E -mail***

Upisuje se adresa elektroničke pošte. Moguće je unijeti samo jednu adresu elektroničke pošte. Preporuka je navesti službeni e-mail subjekta ili e-mail koji koristi više osoba subjekta zbog obavijesti koje će Ministarstvo financija dostavljati na navedenu adresu elektroničke pošte. Svaki subjekt dužan je unijeti ispravnu adresu elektroničke pošte te brinuti o eventualnim promjenama iste i po potrebi izmijeniti podatak u Registru.

***14. Web stranica***

Ako proračunski i izvanproračunski korisnik državnog proračuna i proračunski i izvanproračunski korisnik JLP(R)S ima svoju web stranicu upisuje se adresa web stranice.

***15. Šifra škole***

Upisuje se šifra škole dodijeljena od strane Ministarstva znanosti i obrazovanja.

**RAZINA I NADLEŽNOST KORISNIKA**

***1. Oznaka razine***

Upisuje se oznaka razine pojedinog subjekta/korisnika, a označavaju sljedeće:

* ***RAZINA 11*** *- PRORAČUNSKI KORISNIK DRŽAVNOG PRORAČUNA*
* ***RAZINA 41*** *- IZVANPRORAČUNSKI KORISNIK DRŽAVNOG PRORAČUNA*
* ***RAZINA 22*** *– JEDINICA LOKALNE I PODRUČNE (REGIONALNE) SAMOUPRAVE*
* ***RAZINA 21*** *- PRORAČUNSKI KORISNIK JEDINICE LOKALNE I PODRUČNE (REGIONALNE) SAMOUPRAVE*
* ***RAZINA 31*** *- PRORAČUNSKI KORISNIK JEDINICE LOKALNE I PODRUČNE (REGIONALNE) SAMOUPRAVE – DECENTRALIZIRANI[[1]](#footnote-1)*
* ***RAZINA 42*** *- IZVANPRORAČUNSKI KORISNIK PRORAČUNA JLP(R)S*

***2. Šifra razdjela***

Upisuje se brojčana oznaka organizacijske klasifikacije razdjela državnog proračuna. Podatak upisuje samo i isključivo proračunski korisnik državnog proračuna koji se kod upisa klasificira kao razdjel državnog proračuna. Proračunski korisnici državnog proračuna koji nemaju status razdjela državnog proračuna ne unose ovaj podatak.

***3. Nadležni razdjel***

Proračunski korisnik državnog proračuna u padajućem izborniku odabire točan naziv razdjela državnog proračuna koji mu je nadležan.

***3. Nadležna glava***

Proračunski korisnik državnog proračuna u padajućem izborniku odabire točan naziv glave iz razdjela organizacijske razine državnog proračuna kojem pripada odnosno koja mu je dodijeljena od strane Ministarstva financija.

***4. Nadležni proračun jedinice lokalne i područne (regionalne) samouprave (JLP(R)S)***

Proračunski korisnik JLP(R)S u padajućem izborniku odabire točan naziv JLP(R)S koja mu je nadležna.

**PODACI O OSNIVAČIMA/VLASNICIMA I IZVORIMA FINANCIRANJA**

***1. Osnivači***

Upisuje se naziv osnivača proračunskog i izvanproračunskog korisnika državnog proračuna i proračunskog i izvanproračunskog korisnika JLP(R)S.

***2. Vlasnici***

Upisuje se naziv vlasnika izvanproračunskog korisnika državnog proračuna osnovanog prema Zakonu o trgovačkim društvima.

***3. Izvori financiranja***

* ***Država, naziv i postotak –*** Upisuje se kao izvor financiranja Republika Hrvatska i postotak u kojem se proračunski i izvanproračunski korisnik financira iz državnog proračuna.
* ***Županija, naziv i postotak –*** Upisuje se kao izvor financiranja županijski proračun i postotak u kojem se proračunski i izvanproračunski korisnik financira iz županijskog proračuna.
* ***Grad/općina, naziv i postotak –*** Upisuje se kao izvor financiranja gradski/općinski proračun i postotak u kojem se proračunski i izvanproračunski korisnik financira iz gradskog/općinskog proračuna.
* ***Ostalo, naziv i postotak –*** Upisuju se ostali mogući izvori financiranja i postotak u kojem se proračunski i izvanproračunski korisnik financira iz tih izvora.

**PODACI O OSOBI OVLAŠTENOJ ZA ZASTUPANJE**

***Ime i prezime, naziv funkcije, Osobni identifikacijski broj (OIB)***

Upisuje se ime i prezime osobe ovlaštene za zastupanje proračunskog i izvanproračunskog korisnika državnog proračuna, JLP(R)S i proračunskog i izvanproračunskog korisnika JLP(R)S, naziv funkcije osobe ovlaštene za zastupanje te osobni identifikacijski broj. Svi subjekti upisani u Registar proračunskih i izvanproračunskih korisnika dužni su pravovremeno izmijeniti podatak o osobi ovlaštenoj za zastupanje ako do iste promjene dođe.

# Izmjene podataka u Registru proračunskih i izvanproračunskih korisnika

Za unos promjena podataka u Registru potrebno je u izborniku *RKP Registar* odabrati opciju *Predaj PRKP.* Odabirom opcije *Predaj PRKP* u zaglavlju korisničkog sučelja prikazuju se podaci o:

* RKP broju subjekta
* Datum upisa (datum dodijeljen kod upisa u Registar u obliku DD/MM/GG)
* Datum zadnje promjene (datum dodijeljen kod posljednje izvršene promjene u Registru u obliku DD/MM/GG)

Za promjene određenih podataka iz Registra (promjena naziva, adrese, osobe ovlaštene za zastupanje i sl.) potrebna je suglasnost nadležnog razdjela odnosno nadležne JLP(R)S i Ministarstva financija.

Ako se nad proračunskim/izvanproračunskim korisnikom mijenja nadležnost, suglasnost za promjenu navedenog podatka daje razdjel odnosno JLP(R)S čiji je proračunski/izvanproračunski korisnik bio prije promjene, razdjel odnosno JLP(R)S koja preuzima nadležnost nad proračunskim/izvanproračunskim korisnikom i Ministarstvo financija.

# Brisanje iz Registra proračunskih i izvanproračunskih korisnika

Za brisanje iz Registru potrebno je u izborniku *RKP Registar* odabrati opciju *Predaj BRKP.* Odabirom opcije *Predaj BRKP* u zaglavlju korisničkog sučelja prikazuju se podaci o:

* Korisnik (RKP)
* Službeni datum brisanja
* Razlog brisanja iz Registra proračunskih i izvanproračunskih korisnika.

Zahtjev za brisanje proračunskog i izvanproračunskog korisnika iz Registra u formi obrasca BRKP u aplikaciju može unijeti sam proračunski odnosno izvanproračunski korisnik kao i nadležni razdjel državnog proračuna odnosno nadležna JLP(R)S.

Suglasnost za brisanje iz Registra daje Ministarstvo financija.

***Službeni datum brisanja***

U ovo polje unosi se datum prestanka postojanja proračunskog i izvanproračunskog korisnika državnog proračuna i proračunskog i izvanproračunskog korisnika JLP(R)S iz propisa, rješenja ili drugog odgovarajućeg akta. Službeni datum brisanja mora biti jednak krajnjem datumu s kojim se sastavljaju završni (godišnji) financijski izvještaji.

***Razlog brisanja iz Registra proračunskih i izvanproračunskih korisnika***

U ovo polje potrebno je unijeti sažeto, ali jasno i sveobuhvatno obrazloženje razloga zbog kojeg će proračunski i izvanproračunski korisnik izgubiti taj status i biti brisan iz Registra.

1. Proračunski korisnik jedinice lokalne i područne (regionalne) samouprave koji obavlja poslove u sklopu

funkcija koje su decentralizirane [↑](#footnote-ref-1)